Λούντολφ Βίνμπαργκ

Ο Λούντολφ Βίνμπαργκ (γερμανικά: Christian Ludolf Wienbarg  (25 Δεκεμβρίου 1802 – 2 Ιανουαρίου 1872) ήταν Γερμανός δημοσιογράφος και κριτικός λογοτεχνίας, ένας από τους ιδρυτές του λογοτεχνικού κινήματος της Νέας Γερμανίας κατά την προεπαναστατική περίοδο Πριν τον Μάρτιο. Στις δημοσιεύσεις του καταπιάστηκε με τα κοινωνικά και πολιτικά προβλήματα της εποχής του.

 Βιογραφικά στοιχεία 
Ο Λούντολφ Βίνμπαργκ γεννήθηκε το 1802 στην Αλτόνα, τώρα συνοικία του Αμβούργου, και ήταν γιος σιδερά. Το 1822 άρχισε να σπουδάζει θεολογία στο Πανεπιστήμιο του Κιέλου. Το 1826, αναγκάστηκε να εγκαταλείψει τις σπουδές του για οικονομικούς λόγους και εργάστηκε ως οικοδιδάσκαλος πριν μετακομίσει στη Βόννη όπου σπούδασε φιλοσοφία, φιλολογία και αισθητική. Το 1829, έλαβε διδακτορικό από το πανεπιστήμιο του Μάρμπουργκ για τη διατριβή του σχετικά με τη Θεωρία των μορφών. Το 1830/31 ήταν δάσκαλος του γιου του Δανού πρέσβη στη Χάγη. Κατά τη διάρκεια αυτής της περιόδου, έγραψε τις ταξιδιωτικές του αναφορές Η Ολλανδία στα έτη 1831-32. Το 1833 επέστρεψε στο πανεπιστήμιο του Κιέλου, όπου δέχθηκε τη θέση λέκτορα.

Το 1834 δημοσίευσε μια συλλογή με 22 διαλέξεις του με τον τίτλο Αισθητικές Καμπάνιες. Με την αφιέρωση «Σε σένα, Νέα Γερμανία, αφιερώνω αυτές τις ομιλίες, όχι στην Παλιά» συνέβαλε στη διάδοση του όρου Νέα Γερμανία, όπως ονομάστηκε μια ομάδα συγγραφέων που συμφωνούσαν με ριζοσπάστες και φιλελεύθερους πολιτικούς και αντιδρούσαν στη λογοκρισία και την αυταρχικότητα των κυβερνήσεων των γερμανικών κρατών. Την ίδια χρονιά στη Φρανκφούρτη, γνώρισε τον συγγραφέα Καρλ Γκούτσκοβ. Σχεδίαζαν να εκδώσουν μαζί ένα περιοδικό το καλοκαίρι του 1835. Ωστόσο, κατασχέθηκε και απαγορεύτηκε από τη γερμανική κυβέρνηση πριν από την πρώτη του έκδοση.

Τον Νοέμβριο του 1835, τα γραπτά του Βίνμπαργκ, μαζί με αυτά των Χάινριχ Χάινε, Λούντβιχ Μπέρνε, Καρλ Γκούτσκοβ, Χάινριχ Λάουμπε, και Τέοντορ Μουντ απαγορεύτηκαν αρχικά στην Πρωσία και μετά τον Δεκέμβριο σε όλα τα κράτη μέλη της Γερμανικής συνομοσπονδίας. Ο Βίνμπαργκ εκδιώχθηκε από την αστυνομία από τη Φρανκφούρτη και κατέφυγε στο νησί Χέλγκολαντ, τότε βρετανικό νησί δημοφιλές στους πολιτικούς εξόριστους από τη Γερμανία. Το φθινόπωρο του 1836, επέστρεψε στο Αμβούργο όπου ξανάρχισε τις δραστηριότητές του ως δημοσιογράφος και εκδότης σε διάφορα περιοδικά. Οι δημοσιεύσεις του για μια φιλελεύθερη, δημοκρατική –μια Νέα Γερμανία– τον εξέθεσαν περαιτέρω σε διώξεις και απαγορεύσεις από τις κρατικές αρχές και τη λογοκρισία. Στα τέλη της δεκαετίας του 1830 υποστηρίχθηκε οικονομικά από τα αδέρφια του. Στις 12 Μαΐου 1839 παντρεύτηκε την Ελίζαμπεθ Μαρβέντελ, κόρη μιας μεσοαστικής οικογένειας στην Αλτόνα, αλλά ο γάμος δεν βελτίωσε την οικονομική του κατάσταση. Η κατάχρηση αλκοόλ, που πιθανώς προκλήθηκε εν μέρει από την απογοήτευση για την πολιτική κατάσταση και την απαγόρευση των γραπτών του, εξάντλησε όλο και περισσότερο τις λογοτεχνικές και δημοσιογραφικές του φιλοδοξίες. Η παραγωγικότητά του μειώθηκε σημαντικά τα επόμενα χρόνια.

Το 1846, τα σχέδιά του να μεταναστεύσει στις Ηνωμένες Πολιτείες συζητήθηκαν στον Τύπο, αλλά ο εθνικός ενθουσιασμός για την απελευθέρωση του Σλέσβιχ-Χόλσταϊν τον έκανε να ξανασκεφτεί την απόφασή του. Έγραφε άρθρα υπέρ του απελευθερωτικού κινήματος και το 1848 και 1849, συμμετείχε ως εθελοντής στον Πρώτο πόλεμο του Σλέσβιχ.

Μετά το 1850, ο Βίνμπαργκ έζησε στο Αμβούργο και την Αλτόνα, εθισμένος στο αλκοόλ, άπορος και ξεχασμένος από το κοινό. Το 1869, διαγνώστηκε με σοβαρή μανία καταδίωξης και κλείστηκε σε ψυχιατρική κλινική στο Σλέσβιχ όπου πέθανε στις 2 Ιανουαρίου 1872. 

 Έργα (επιλογή) 

 Aesthetische Feldzüge. Dem jungen Deutschland gewidmet (Αισθητικές Καμπάνιες. Αφιερωμένο στη Νέα Γερμανία, 1834)
 Zur neuesten Literatur. Von L. W., Verfasser der Aesthetischen Feldzüge (Για τη νέα λογοτεχνία, 1835)
 Wanderungen durch den Thierkreis (1835)
 Tagebuch von Helgoland (Ημερολόγιο της Ελιγολάνδης, 1838)
 Die Dramatiker der Jetztzeit (Οι σύγχρονοι δραματουργοί, 1839)
 Die Volks-Versammlung zu Nortorf am 14ten September 1846 (Η Λαϊκή Συνέλευση στο Νόρτορφ στις 14 Σεπτεμβρίου 1846 (1846)
 Der dänische Fehdehandschuh. Aufgenommen von L. W. (1846)
 Nach Helgoland und anderswohin. Gedanken auf Reisen. 
 Παραπομπές 

Κατηγορία:Γερμανοί δημοσιογράφοι
Κατηγορία:Γερμανοί δοκιμιογράφοι
Κατηγορία:Γερμανοί κριτικοί της λογοτεχνίας
Κατηγορία:Πολιτική λογοτεχνία